Anexa nr. 1 la HCL nr.

**REGULAMENT**

**privind Programul multianual de interes public local ”Dăm valoare rablei tale”**

**CAPITOLUL I - Dispoziţii generale**

**Art. 1.** - Prezentul Regulament stabileşte cadrul general şi procedura Programului de interes public local ”Dăm valoare rablei tale”, instituit în municipiul Sfântu Gheorghe.

Art. 2. - Scopul și obiectivele Programului constau în eliminarea din trafic a autoturismelor mai vechi de 15 ani, cu grad ridicat de poluare, în vederea creșterii calității aerului, protecției spațiilor verzi și utilizării raționale a locurilor publice de parcare în municipiul Sfântu Gheorghe, precum și în promovarea unor modalități alternative și sustenabile de transport public.

**Art. 3. –** Beneficiarilor programului li se va oferi, la cerere, în schimbul predării spre casare a autoturismului uzat, fie decontarea contravalorii uneia sau a două biciclete, în limita sumei de 3000 lei, pe baza facturilor emise pe numele beneficiarului, fie un abonament gratuit valabil 60 de luni pentru transportul public local.

**CAPITOLUL II – Grupul ţintă (beneficiari)**

**Art. 4. –** Beneficiarii programului sunt proprietarii de autoturisme uzate, înmatriculate de cel puțin 5 ani în municipiul Sfântu Gheorghe sau moștenitorii/succesorii de drept ai acestora, persoane fizice cu domiciliul în municipiul Sfântu Gheorghe.

**Art. 5. –** În sensul prezentului Regulament, termenul “autoturism” desemnează automobilul pentru transportul de persoane, cu o capacitate de 2-7 locuri.

**CAPITOLUL III - Criterii de eligibilitate**

**Art. 6. -** Pentru a fi inclus în Programul instituit, beneficiarul trebuie să îndeplinească cumulativ următoarele condiţii:

1. să aibă domiciliul stabil în municipiul Sfântu Gheorghe;
2. să fie proprietarul autoturismului uzat de cel puțin 5 ani;
3. să nu aibă restanțe de plată la bugetul local;
4. să declare pe propria răspundere că nu a obţinut şi nu este pe cale să obţină finanţare prin proiecte ori programe finanţate din alte fonduri publice, fonduri comunitare, inclusiv prin Programul privind reducerea emisiilor de gaze cu efect de seră în transporturi, prin promovarea vehiculelor de transport rutier nepoluante şi eficiente din punct de vedere energetic, 2025-2030, sau prin orice alte programe destinate casării autovehiculelor uzate pentru acelaşi autoturism uzat cu care participă în Program;
5. se angajează ca în următorii 3 ani să nu achiziționeze un autoturism mai vechi de 5 ani, în caz contrar va returna municipiului Sfântu Gheorghe valoarea efectiv decontată pentru achiziția de bicicletă/biciclete (în limita a 3000 lei), respectiv contravaloarea lunilor de abonament emise până la data achiziționării autoturismului, calculată la tariful lunar în vigoare la data respectivă. Această prevedere nu se aplică în cazul achiziționării unui autoturism electric;
6. autoturismul uzat a fost înmatriculat în municipiul Sfântu Gheorghe de cel puțin 5 ani la momentul înregistrării cererii;
7. autoturismul predat conține cumulativ componentele esențiale (motor, transmisie, tren de rulare, caroserie, șasiu, precum și echipamentele electronice de gestionare a funcțiilor autovehiculului și dispozitivul catalizator, dacă acestea au fost prevăzute din fabricație);
8. solicitantul și persoanele care locuiesc la aceeași adresă cu acesta să nu fi achiziționat în ultimii 3 ani un autoturism mai vechi de 5 ani. Această prevedere nu se aplică în cazul achiziționării unui autoturism electric.

**CAPITOLUL IV - Documente necesare**

**Art. 7. –** Solicitanții vor aplica la acest program în baza unui dosar care va cuprinde următoarele documente:

1. Cerere, anexă la prezentul Regulament, care conține și declaraţiile pe propria răspundere privind condițiile prevăzute la art. 6 lit. d), e), h);
2. Actul de identitate/Certificatul de moștenitor, în original;

c) Actele de proprietate ale autoturismului (cartea de identitate și certificatul de înmatriculare) sau alte documente justificative privind dreptul de proprietate, în original;

d) Împuternicire notarială, precum și actul de identitate al împuternicitului, dacă este cazul.

e) Extras de cont pe numele solicitantului din care să rezulte contul IBAN, în cazul în care beneficiarul optează pentru achiziționarea unei/unor biciclete.

**CAPITOLUL V – Procedura**

**Art. 8. –**  Persoanele interesate vor depune cererea, însoțită de documentele prevăzute la art. 7 din prezentul Regulament, la Primăria municipiului Sfântu Gheorghe, Compartimentul de Relaţii cu Publicul, Informaţii, Registratură.

**Art. 9.** – În vederea verificării îndeplinirii criteriilor de eligibilitate stabilite de prezentul Regulament, vor fi numiți prin dispoziţia primarului doi angajați din cadrul Primăriei municipiului Sfântu Gheorghe.

**Art. 10. –** În cazul în care dosarul nu cuprinde toate documentele prevăzute la art. 7, persoanele responsabile transmit solicitantului o solicitare de completare documente prin care i se va pune în vedere ca în termen de 2 zile lucrătoare de la primirea solicitării să depună la dosar înscrisurile lipsă.

**Art. 11.** – În urma verificării îndeplinirii criteriilor de eligibilitate, angajații desemnați vor înainta administratorului public cererea spre aprobare/respingere, în termen de 5 zile lucrătoare de la data depunerii acesteia.

**Art. 12.** – Aprobarea sau respingerea cererii va fi comunicată în scris solicitanților în termen de 3 zile lucrătoare de la semnare și va fi adusă la cunoştinţă publică prin afişare la sediul Primăriei municipiului Sfântu Gheorghe şi pe site-ul [www.sfantugheorgheinfo.ro](http://www.sfantugheorgheinfo.ro).

**Art. 13.** – Contestaţii legate de aprobarea sau respingerea cererii se pot depune la Primăria municipiului Sfântu Gheorghe, Compartimentul de Relaţii cu Publicul, Informaţii,

Registratură în termen de 5 zile lucrătoare de la data primirii comunicării/afişării acesteia la sediul Primăriei municipiului Sfântu Gheorghe.

**Art. 14**. – Contestaţiile vor fi soluţionate în termen de 2 zile lucrătoare de la depunerea acestora de către o Comisie numită prin dispoziţia primarului municipiului Sfântu Gheorghe.

**Art. 15.** – În cazul în care survin modificări privind criteriile de eligibilitate care sunt de natură a conduce la pierderea dreptului de a beneficia de facilitățile prevăzute în prezentul Regulament, solicitanții sunt obligaţi să aducă la cunoştinţa Primăriei municipiului Sfântu Gheorghe situaţia care generează pierderea dreptului, în termen de 5 zile lucrătoare de la ivirea acesteia, sub sancţiunea restituirii contravalorii facilităților acordate.

**Art. 16. –** Beneficiarii vor preda autoturismul la un Centru autorizat de casare/colectare autovehicule în termen de 90 de zile de la primirea comunicării privind aprobarea cererii, rămasă definitivă. În cazul depășirii acestui termen, solicitantul pierde dreptul de a beneficia de facilitatea acordată prin Program.

**Art. 17.** – Municipiului Sfântu Gheorghe va deconta contravaloarea uneia sau a două biciclete, în limita sumei de 3000 lei, pe baza facturilor fiscale emise pe numele beneficiarului, respectiv va emite adverința din care să rezulte dreptul beneficiarului de a obține un abonament gratuit valabil 60 de luni pentru transportul public, numai după:

a) casarea autovehiculului uzat prin intermediul colectorilor autorizaţi și prezentarea dovezii casării, respectiv certificatul de distrugere care va cuprinde o mențiune privind existența componentelor esențiale ale autovehiculului uzat (criteriu prevăzut la art. 6 lit. g) și ștampilele organului fiscal;

b) radierea autovehiculului uzat din circulaţie şi din evidenţa fiscală a municipiului Sfântu Gheorghe și prezentarea certificatului de radiere din circulație a autovehicului uzat, eliberat de Serviciul Public Comunitar Regim Permise de Conducere și Înmatriculare a Vehiculelor.

**Art. 18**. – Modalitățile de acordare a beneficiilor prevăzute de prezentul program sunt următoarele:

a) În cazul în care beneficiarul optează pentru achiziționarea bicicletei/bicicletelor, acesta are obligația de a efectua achiziția în termen de cel mult 60 de zile de la data înregistrării certificatului de distrugere a autoturismului la Primăria municipiului Sfântu Gheorghe. Decontarea contravalorii pentru una sau două biciclete, până la suma maximă de 3.000 lei, se va realiza prin virament bancar în contul indicat de beneficiar, în termen de 15 zile lucrătoare de la depunerea documentelor justificative, respectiv facturile fiscale emise pe numele beneficiarului și dovada plății.

b) în cazul în care beneficiarul optează pentru abonamentul gratuit valabil pe o perioadă de 60 luni pentru transportul public local, acesta are obligația de a solicita și de a ridica abonamentul în termen de cel mult 60 de zile de la data emiterii adeverinței eliberate de Primăria municipiului Sfântu Gheorghe, adeverință eliberată în termen de 10 zile lucrătoare de la predarea certificatului de distrugere a autoturismului. Ridicarea abonamentului se va face exclusiv de la casele de bilete oficiale ale operatorului Multi-trans S.A., situate la capătul liniei din cartierul Simeria (strada Berzei), la stația Casa cu Arcade sau la stația Gara CFR, în conformitate cu programul de funcționare al acestora. Beneficiarul are obligația de a se prezenta personal, anual, la una dintre aceste locații, pentru reînnoirea abonamentului, pe toată durata de valabilitate de 5 ani. Abonamentul se va elibera de către operatorul Multitrans S.A. cu o valabilitate începând cu prima lună calendaristică ce urmează datei depunerii solicitării.

**Anexa nr.1 la Regulament**

**CERERE**

**de participare la Programul multianual de interes public local**

**”*Dăm valoare rablei tale*”**

Subsemnatul(a) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, domiciliat(ă) în \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ str.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, nr.\_\_\_\_, bl.\_\_\_\_, sc.\_\_\_\_, ap.\_\_\_\_, tel.: \_\_\_\_\_\_\_\_\_\_\_\_\_\_\_\_\_\_\_\_\_, legitimat(ă) prin B.I./C.I. seria\_\_\_\_\_, nr.\_\_\_\_\_\_\_\_\_\_\_\_, C.N.P.\_\_\_\_\_\_\_\_\_\_\_\_\_\_\_\_\_\_\_\_\_\_\_, în calitate de proprietar /reprezentant legal (sau împuternicit conform actului de împuternicire nr.\_\_\_\_\_\_ din data de \_\_\_\_\_\_\_\_\_\_\_\_\_\_), solicit participarea la Programul multianual de interes public local **”*Dăm valoare rablei tale*”** ce se derulează în baza Hotărârii nr. \_\_\_\_\_/\_\_\_\_\_\_\_\_ a Consiliului Local al Municipiului Sfântu Gheorghe, prin predarea la un Centru autorizat de casare/colectare autovehicule a autoturismului cu număr de înmatriculare \_\_\_\_\_\_\_\_\_\_\_\_\_\_\_\_\_\_\_, marca \_\_\_\_\_\_\_\_\_\_\_\_\_\_\_\_\_\_\_\_\_ cu număr de identificare \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, înmatriculat (conform cărții de identitate seria \_\_\_\_\_\_\_\_\_\_\_\_\_\_\_\_\_\_\_\_\_) la data de \_\_\_\_\_\_\_\_\_\_\_\_\_\_\_\_\_, dobândit (conform certificatului de înmatriculare nr. \_\_\_\_\_\_\_\_\_\_\_\_\_\_\_\_\_\_\_\_) la data de \_\_\_\_\_\_\_\_\_\_\_\_\_\_\_\_.

**Am luat la cunoștință** prevederile Programului multianual de interes public local **”*Dăm valoare rablei tale*”** al Consiliului Local al Municipiului Sfântu Gheorghe și **declar pe propria răspundere** că nu am obţinut şi nu sunt pe cale să obţin finanţare prin proiecte ori programe finanţate din alte fonduri publice, fonduri comunitare, inclusiv prin Programul privind reducerea emisiilor de gaze cu efect de seră în transporturi, prin promovarea vehiculelor de transport rutier nepoluante şi eficiente din punct de vedere energetic, 2025-2030, sau prin orice alte programe destinate casării autovehiculelor uzate pentru acelaşi autoturism uzat cu care participă în Program;

**Declar** că nici eu și nici persoanele care locuiesc la aceeași adresă cu mine nu am achiziționat în ultimii 3 ani un autoturism mai vechi de 5 ani.

**Mă angajez** ca în următorii 3 ani să nu achiziționez autoturism mai vechi de 5 ani, iar în caz contrar voi returna municipiului Sfântu Gheorghe contravaloarea facilității, obținută ca beneficiar al acestui program.

Anexez următoarele acte:

1. Actul de identitate al proprietarului autoturismului/Certificatul de moștenitor, în original;
2. Actele de proprietate ale autoturismului (cartea de identitate și certificatul de înmatriculare) sau alte documente justificative privind dreptul de proprietate, în original;
3. Împuternicire notarială, precum și actul de identitate al împuternicitului ,dacă este cazul.
4. Extras de cont pe numele solicitantului din care să rezulte contul IBAN, în cazul în care beneficiarul optează pentru achiziționarea unei/unor biciclete.

În cazul aprobării prezentei cereri, solicit:

☐ **Decontarea contravalorii** uneia sau a două biciclete, în limita sumei maxime de 3.000 lei, pe baza facturilor fiscale emise pe numele solicitantului.

☐ **Abonament gratuit valabil 60 luni** pentru transportul public local, eliberat de operatorul Multitrans S.A., în baza adeverinței emise de Primăria municipiului Sfântu Gheorghe.

**Semnătura**

**\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Declarație privind prelucrarea datelor cu caracter personal**

Subsemnatul/subsemnata \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, având CNP \_\_\_\_\_\_\_\_\_\_\_\_\_\_\_\_\_\_, în calitate de reprezentant legal,

Prin prezenta, declar în mod explicit că am fost informat/ă cu privire la faptul că datele mele cu caracter personal vor fi prelucrate în scopul îndeplinirii atribuțiilor legale ale autorității publice și consimt ca informațiile din cererea depusă și din actele doveditoare atașate acesteia să fie prelucrate de către Primăria municipiului Sfântu Gheorghe în scopul soluționării cererii și a efectuării tuturor operațiunilor legate de aceasta și prevăzute de Program, în conformitate cu prevederile Regulamentului (UE) 679/2016.

**Consimțământ**

Îmi exprim consimțământul ca municipiul Sfântu Gheorghe să solicite și să obțină de la instituțiile competente informații pentru dovedirea inexistenței obligațiilor restante de plată către bugetul local.

Data  Semnătura

\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

**Anexa nr. 2 la Regulament**

**Nr. \_\_\_\_\_\_/\_\_\_\_\_\_**

**ADEVERINȚĂ**

Prin prezenta se adeverește că domnul/doamna \_\_\_\_\_\_\_\_\_\_\_\_\_\_\_\_\_\_\_\_\_\_\_\_, identificat(ă) cu CNP \_\_\_\_\_\_\_\_\_\_\_\_\_\_\_\_, cu domiciliul în loc. Sfântu Gheorghe, str. \_\_\_\_\_\_\_\_\_\_\_\_\_\_\_\_\_\_\_\_, nr.\_\_\_\_\_, bl.\_\_\_\_\_sc.\_\_\_\_, ap.\_\_\_\_\_, a îndeplinit toate condițiile prevăzute la Art. 17 din Regulamentul Programului multianual de interes public local „Dăm valoare rablei tale”, aprobat prin Hotărârea nr. \_\_\_\_ /2025 a Consiliului Local al Municipiului Sfântu Gheorghe.

Prezenta adeverință se eliberează în vederea emiterii unui abonament gratuit, valabil 60 luni, pentru transportul public local, emis de societatea Multitrans S.A., conform prevederilor Programului.

Adeverința este valabilă 60 de zile de la data emiterii, termen în care beneficiarul are obligația de a ridica abonamentul de transport.

Data emiterii: \_\_\_\_\_\_\_\_\_\_\_\_\_

Administrator public

Jakab István-Barna